Diari Oficial de la Generalitat Valenciana


Sumari del DOGV 7710, del 02-02-2016 (2016/624)

RESOLUCIÓ d'1 de febrer de 2016, de la Direcció General de Funció Pública, per la qual es convoca una borsa de treball temporal per al nomenament de personal funcionari interí del subgrup A2, Administració especial, cos superior de gestió de tributs de l'Administració de la Generalitat, A2-30.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7710

Data del DOGV
:   02-02-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/624


Data del document
:   01-02-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

RESOLUCIÓ d'1 de febrer de 2016, de la Direcció General de Funció Pública, per la qual es convoca una borsa de treball temporal per al nomenament de personal funcionari interí del subgrup A2, Administració especial, cos superior de gestió de tributs de l'Administració de la Generalitat, A2-30. [2016/624]  
En el marc del procés derivat de l'adscripció i distribució de llocs de treball entre el cos superior tècnic d'inspectors de tributs de l'Administració de la Generalitat i el cos superior de gestió de tributs de l'Administració de la Generalitat, la disposició transitòria quinta de la Llei 7/2014, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, regula la constitució d'una borsa de treball d'ocupació temporal del cos superior de gestió de tributs de l'Administració de la Generalitat (A2-30), integrada pel personal que, complint els requisits de titulació per l'ingrés en el cos esmentat, haja prestat o estiga prestant servicis com a funcionari interí en algun lloc de treball del cos superior tècnic d'inspectors de tributs de l'Administració de la Generalitat i haja participat en algun dels processos selectius realitzats per esta Administració per a l'ingrés en este cos.  
  
  
En el cas que en el moment de constitució d'esta borsa haguera finalitzat el termini per a la presentació de sol·licituds de participació en el primer procediment selectiu que es convoque per a l'ingrés en el cos superior de gestió de tributs de l'Administració de la Generalitat, el personal a què fa referència el paràgraf anterior haurà d'acreditar-ne la participació en este procediment selectiu, i no en procedira la integració en la borsa en cas contrari.  
Esta borsa s'extingirà, en tot cas, en el moment en què es constituïsca la borsa de treball d'ocupació temporal derivada de la finalització del primer procés selectiu per a l'ingrés en el cos superior de gestió de tributs de l'Administració de la Generalitat.  
Per mitjà de l'Orde 23/2014, d'11 de desembre, de la Conselleria d'Hisenda i Administració Pública, es convoquen les proves selectives d'accés al subgrup A2, sector Administració especial, cos superior de gestió de tributs de l'Administració de la Generalitat, torn d'accés lliure i de persones amb discapacitat, Convocatòria 1/2014, corresponent a l'oferta d'ocupació pública de 2014 per al personal de l'Administració de la Generalitat.  
L'Orde de 17 de gener de 2006, de la Conselleria de Justícia, Interior i Administracions Públiques, sobre la regulació de borses de treball temporal per a proveir provisionalment llocs de treball de l'Administració del Govern Valencià (DOCV 25.01.2006) disposa, en l'article 1, que esta té per objecte regular la constitució i el funcionament de les borses de treball per a l'exercici provisional de llocs de treball, per mitjà del nomenament de personal funcionari o per mitjà de la contractació laboral temporal, segons corresponga a la naturalesa jurídica funcionarial o laboral dels llocs que es pretenga cobrir.  
L'apartat dos de l'article 5 de l'orde esmentada disposa, així mateix, que les borses de treball es convocaran per mitjà d'una resolució de la direcció general competent en matèria de funció pública i que les sol·licituds d'integració seran baremades per la Comissió de Seguiment de les Borses de Treball Temporal de conformitat amb el barem regulat en l'article 10.  
En virtut d'això i fent ús de les facultats que té conferides esta Direcció General de Funció Pública, de conformitat amb el que establix el Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc:  
  
  
Primer. Convocatòria de la borsa de treball temporal  
Convocar la constitució de la borsa de treball temporal per al nomenament de personal funcionari interí, subgrup A2, Administració especial, cos superior de gestió de tributs de l'Administració de la Generalitat, A2-30, a fi que, quan les necessitats del servici ho requerisquen, puguen proveir-se provisionalment llocs de treball classificats per a la seua provisió per este personal de l'Administració de la Generalitat, de conformitat amb el que establix l'Orde de 17 de gener de 2006, de la Conselleria de Justícia, Interior i Administracions Públiques, reguladora de l'expressada matèria.  
  
Segon. Requisits  
1. Per a formar part de la borsa fa falta:  
a) Estar en possessió del títol universitari de diplomatura, enginyeria tècnica, arquitectura tècnica o equivalent, o bé, títol universitari de grau, o complides les condicions per a obtindre abans de l'acabament del termini de presentació de sol·licituds. En el cas de titulacions obtingudes a l'estranger s'haurà d'estar en possessió de la credencial que n'acredite l'homologació.  
b) No estar en actiu en llocs de treball de la mateixa naturalesa jurídica, grup, sector i especialitat, proveïts per la Direcció General de Funció Pública. El personal mencionat podrà integrar-se en esta borsa després del seu cessament, de conformitat amb el que establix el punt 5 del resolc quint d'esta resolució.  
c) Haver prestat o estar prestant servicis en algun lloc de treball del cos superior tècnic d'inspectors de tributs de l'Administració de la Generalitat, A1-04, i  
d) Haver participat en la convocatòria 1/2014 d'accés al subgrup A2, sector Administració especial, cos superior de gestió de tributs de l'Administració de la Generalitat, A2-30.  
2. La possessió dels requisits de titulació s'acreditarà dins del termini de presentació de sol·licituds, llevat que ja conste acreditat i inscrit en el Registre de Personal de l'Administració de la Generalitat, en este cas serà suficient al·legar-ho. Haver participat en la Convocatòria 1/2014, es comprovarà d'ofici. La resta dels requisits exigits hauran d'acreditar-se abans del seu nomenament, en el termini que l'òrgan competent concedisca a este efecte.  
3. L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits que s'expressa en l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà la de major percentatge de discapacitat. Si encara persistix l'empat, caldrà ajustar-se a la puntuació obtinguda en cada apartat del barem, començant pel primer. Finalment, es dirimirà a favor de la persona sol·licitant de major edat.  
  
Tercer. Barem de mèrits  
Les persones aspirants seran ordenades prenent en consideració els mèrits i situacions següents:  
1. Experiència professional:  
- Temps de servicis prestats en llocs de treball de naturalesa funcionarial, classificats per a la seua provisió per personal del subgrup A1-04, Administració especial, les competències del qual en matèria de personal s'exercisquen per la Conselleria de Justícia, Administració Pública, Reformes Democràtiques i Llibertats Públiques, segons el que disposa l'article 9 de la Llei 10/2010, de 9 de juliol, de la Generalitat, d'ordenació i gestió de la funció pública valenciana: 0,35 punts per cada mes complet de servici en actiu.  
- Temps de servicis prestats en llocs de treball de l'Administració de la Generalitat, les competències del qual en matèria de personal s'exercisquen per la Conselleria de Justícia, Administració Pública, Reformes Democràtiques i Llibertats Públiques, segons el que disposa l'article 9 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, no previstos en l'anterior apartat: 0,13 punts per cada mes complet de servici en actiu.  
- Temps de servicis prestats en altres administracions públiques en llocs de treball de naturalesa funcionarial, classificats per a la seua provisió per personal del subgrup A1-04, Administració especial: 0,05 punts per cada mes complet de servici en actiu.  
El màxim de punts a obtindre per este apartat serà de 28 punts.  
  
2. Valencià:  
El coneixement de valencià es puntuarà d'acord amb la distribució següent:  
- Certificat de coneixements orals: 0,75 punts.  
- Certificat de grau elemental: 1 punt.  
- Certificat de grau mitjà: 2 punts.  
- Certificat de grau superior: 4 punts.  
Només es computarà el certificat de major nivell.  
3. Idiomes comunitaris:  
Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre: especialitat llengües estrangeres, sempre que estos títols no hagen sigut objecte de valoració per un altre apartat del barem.  
4. Altres titulacions oficials:  
Per la possessió de títols acadèmics iguals o superiors, a què siga exigit per a l'exercici dels llocs a cobrir: 1,5 punts per títol addicional expedit oficialment fins un màxim de 3 punts. Es requerirà, en qualsevol cas, la presentació de totes les titulacions al·legades, inclosa la que figura com a requisit per a ingressar en la borsa, i no es presumirà la possessió de les titulacions de nivell inferior.  
La superació de les proves d'accés als diferents nivells educatius, únicament s'entendran vàlides com a compliment del requisit d'accés en defecte si no està en possessió de la titulació exigida, i, en cap cas, seran valorades com a mèrit.  
5. Personal discapacitat:  
- Quan el grau de discapacitat siga igual o superior al 33 per cent: 2,5 punts.  
- Quan el grau de discapacitat siga igual o superior al 65 per cent: 5 punts.  
  
Quart. Acreditació dels mèrits i situacions  
Els mèrits que s'acaben d'indicar s'acreditaran:  
1. Experiència professional: certificats oficials expedits per l'òrgan competent de l'Administració corresponent.  
Només als efectes d'este barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de sol·licitud d'integració en la borsa.  
Respecte dels servicis prestats en llocs de treball de l'Administració de la Generalitat, gestionats per la Direcció General de Funció Pública, seran comprovats d'ofici.  
2. Valencià: certificats oficials expedits o homologats per la Junta Qualificadora de Coneixements de Valencià. Únicament es valoraran els certificats provisionals, mentre la Junta Qualificadora de Coneixements de València no haja expedit els corresponents certificats definitius.  
  
3. Idiomes comunitaris: títols oficials expedits o homologats per òrgan competents o certificats oficials emesos per les escoles oficials d'idiomes. Les paperetes no serviran com a acreditació.  
  
4. Altres titulacions: fotocòpia compulsada del títol acadèmic oficial expedit per l'òrgan competent.  
En aquells supòsits en què l'expedició del títol estiga en tràmit, la titulació es podrà acreditar per mitjà de la presentació del certificat acadèmic d'acabament d'estudis expedit per la universitat, junt amb el rebut d'abonament de les taxes corresponents.  
Respecte de les titulacions acadèmiques no universitàries, si no es presenta el títol oficial, podrà acreditar-se esta titulació per mitjà del certificat de l'autoritat educativa competent, en què haurà de constar necessàriament número de registre, número de sèrie i data d'expedició, i, si és el cas, indicació del llibre i foli.  
En el supòsit d'estar en tràmit l'expedició del títol, podrà presentar-se el certificat acadèmic d'acabament d'estudis expedit per l'òrgan competent junt amb el rebut de l'abonament de les taxes corresponents.  
  
5. Personal discapacitat:  
- Certificat justificatiu del grau de discapacitat igual o superior al 33 per cent expedit per l'òrgan competent.  
- Certificat de capacitats als efectes de demanda d'ocupació, o si és el cas, l'acreditació d'haver-ho sol·licitat i certificat de compatibilitat del lloc.  
Tota la documentació haurà d'estar degudament confrontada. En cas contrari, es considerarà no presentada.  
  
Quint. Sol·licituds de participació i procediment de constitució  
1. Les persones aspirants hauran de presentar la sol·licitud d'inscripció, el full d'autobaremació i la documentació acreditativa del compliment dels requisits a què fa referència l'apartat segon, així com dels mèrits al·legats, en el termini de 10 dies hàbils, comptadors des de l'endemà de la publicació de la present resolució en el Diari Oficial de la Comunitat Valenciana, en qualsevol de les oficines públiques previstes en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
2. La sol·licitud d'inscripció i el full d'autobaremació a què fa referència l'apartat anterior, s'adjunten com a annexos I i II a esta resolució.  
  
2. La Comissió de Seguiment de les Borses de Treball Temporal, prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les sol·licituds i realitzarà la baremació de mèrits al·legats per les persones aspirants, i en procedirà a la integració en la borsa d'acord amb la puntuació resultant. La composició provisional d'esta es farà pública en la pàgina web de la Direcció General de Funció Pública i en els taulers d'anuncis de la seu central i direccions territorials de la Conselleria de Justícia, Administració Pública, Reformes Democràtiques i Llibertats Públiques. (http://www.gva.es/va/inicio/atencion\_ciudadano/buscadores/personal).  
3. En el cas que el nombre de sol·licituds siga molt superior a l'estimació de vacants que es preveja cobrir, la Comissió de Seguiment d'Ocupació Temporal podrà acordar l'exclusió d'aquelles persones sol·licitants que no superen, segons l'autobaremació efectuada, una determinada puntuació mínima.  
4. Les persones interessades tindran un termini de 10 dies hàbils, comptadors des de l'endemà de la publicació de la llista provisional, per a formular les al·legacions que estimen oportunes en relació amb la puntuació atorgada. La Comissió de Seguiment estudiarà les al·legacions presentades i formularà una proposta de llista definitiva a la Direcció General de Funció Pública, que dictarà una resolució i n'ordenarà la publicació en els llocs indicats anteriorment.  
5. Una vegada finalitzat el termini establit en el punt 1, el personal que cesse en llocs que hagen sigut proveïts des de la Direcció General de Funció Pública, de la mateixa naturalesa jurídica, grup, sector i especialitat de la borsa convocada, tindrà igualment un termini de 10 dies hàbils, comptadors a partir de la notificació del cessament, o del cessament si este fora posterior, per a presentar davant de la Comissió de Seguiment de les Borses de Treball Temporal, la sol·licitud d'inscripció en la borsa i el full d'autobaremació, junt amb la documentació acreditativa de la possessió del requisit de titulació i dels mèrits al·legats, en els mateixos llocs a què s'ha al·ludit en el primer punt.  
Els mèrits que no consten inscrits i que no s'acrediten de la manera establida en el resolc quart no es valoraran; les titulacions acadèmiques, acreditacions administratives i els mèrits al·legats hauran d'haver sigut obtinguts amb anterioritat a la data d'acabament del termini de presentació de sol·licituds d'inscripció en borsa.  
  
Sext. Àmbit territorial de la borsa  
L'àmbit territorial d'esta borsa de treball és de caràcter provincial i la provisió de llocs, amb caràcter temporal, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques.  
  
Les persones interessades hauran d'indicar en la seua sol·licitud d'inscripció la província o les províncies on estigueren interessats a obtindre la destinació, i no s'admetran, excepte causa justificada acordada per la Comissió de Seguiment d'Ocupació Temporal, posteriors canvis o ampliacions de província.  
  
Sèptim. Normes de funcionament  
Esta borsa s'ajustarà en funcionament al que establix l'article 14 de l'Orde de 17 de gener de 2006, de la Conselleria de Justícia, Interior i Administracions Públiques, així com als criteris de la Comissió de Seguiment de Borses.  
La borsa s'extingirà en el moment en què es constituïsca la borsa de treball d'ocupació temporal derivada de l'acabament de la convocatòria 1/2014, per a l'ingrés en el cos superior de gestió de tributs de l'Administració de la Generalitat, A2-30.  
  
Octau. Recursos  
Esta resolució posa fi a la via administrativa i en contra es pot interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà de la publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Si no s'hi interposa recurs de reposició i segons el que establixen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, els interessats poden interposar recurs contenciós administratiu davant del Jutjat Contenciós Administratiu de València, en el termini de dos mesos comptadors des de l'endemà de la publicació d'esta resolució.  
Les citacions en els recursos contenciosos administratius que se substancien contra esta resolució es faran per mitjà de la inserció del corresponent edicte en el Diari Oficial de la Comunitat Valenciana.  
  
  
València, 1 de febrer de 2016.- La directora general de Funció Pública: Eva Maria Coscollà Grau.